62023CJ0040_RES
Byla C‑40/23 P
Europos Komisija
prieš
Nyderlandų Karalystę
2024 m. birželio 13 d. Teisingumo Teismo (antroji kolegija) sprendimas
„Apeliacinis skundas – Valstybės pagalba – Įstatymas, kuriuo draudžiama naudoti anglis elektros energijos gamybai – Anglimis kūrenamos elektrinės uždarymas anksčiau laiko – Kompensacijos skyrimas – Sprendimas pripažinti priemonę suderinama su vidaus rinka nenagrinėjant valstybės pagalbos buvimo – Europos Komisijos kompetencijos įgyvendinimas“
Valstybių teikiama pagalba – Komisijos tyrimas – Kompetencija – Sprendimo, kuriuo valstybės priemonė pripažįstama suderinama su vidaus rinka, prieš tai nekvalifikavus jos kaip valstybės pagalbos, priėmimas – Sprendimas, kuriuo Komisija viršija savo įgaliojimus
(SESV 107 ir 108 straipsniai)
(žr. 37–49 punktus)
Santrauka
Teisingumo Teismas atmetė Europos Komisijos apeliacinį skundą dėl 2022 m. lapkričio 16 d. Bendrojo Teismo sprendimo (
1
) byloje tarp Komisijos ir Nyderlandų Karalystės ir išaiškino sąlygas, kuriomis Komisija gali naudotis savo kompetencija tirti nacionalinės priemonės suderinamumą su vidaus rinka atsižvelgdama į SESV 107 straipsnius. Bendrasis Teismas pažymėjo, kad Komisija negali nuspręsti dėl nacionalinės priemonės suderinamumo su vidaus rinka, prieš tai nenustačiusi, kad ši priemonė yra valstybės pagalba, kaip tai suprantama pagal SESV 107 straipsnio 1 dalį.
2019 m. Nyderlandų valdžios institucijos, vadovaudamosi Direktyva 2015/1535 (
2
), pranešė Komisijai apie Įstatymo dėl draudimo naudoti anglis elektros energijos gamybai projektą. Šiuo projektu siekta sumažinti išmetamo anglies dioksido (CO2) kiekį Nyderlanduose ir jame buvo numatyta galimybė skirti kompensaciją už žalą, padarytą anglimis kūrenamai elektrinei, kuriai, palyginti su kitomis tokio tipo elektrinėmis, draudimas naudoti anglis elektros energijos gamybai daro neproporcingą poveikį. Tačiau apie šį įstatymo projektą nebuvo pranešta Komisijai pagal SESV 108 straipsnio 3 dalį.
Pranešus apie įstatymo projektą pagal Direktyvą 2015/1535, Komisija savo iniciatyva pradėjo nagrinėti informaciją apie tariamą pagalbą ir 2020 m. gegužės 12 d. sprendime (
3
) padarė išvadą, kad nagrinėjama priemonė yra suderinama su vidaus rinka pagal SESV 107 straipsnio 3 dalies c punktą (
4
), tačiau nenustatė, kad šia priemone jos adresatui buvo suteiktas pranašumas, todėl ji yra valstybės pagalba.
Nyderlandų Karalystei Bendrajame Teisme pareiškė ieškinį dėl šio sprendimo panaikinimo, jame nurodė, kad Komisija viršijo savo kompetenciją ir sukūrė teisinį nesaugumą. Bendrajam Teismui panaikinus ginčijamą sprendimą, Komisija pateikė apeliacinį skundą Teisingumo Teismui.
Teisingumo Teismo vertinimas
Grįsdama apeliacinį skundą Komisija teigia, kad nusprendęs, jog ji neturi kompetencijos pripažinti priemonės suderinama su vidaus rinka prieš tai nekonstatavusi, kad ši priemonė yra valstybės pagalba, Bendrasis Teismas per daug siaurai išaiškino SESV 107 straipsnio 3 dalį. Anot Komisijos, šiame straipsnyje sąvoka „pagalba“ taip pat apima priemones, kurių neįmanoma vienareikšmiškai pripažinti valstybės pagalba.
Šiuo klausimu Teisingumo Teismas pažymėjo, kad nors SESV 107 straipsnio 1 dalyje sąvoka „pagalba“ vartojama bendrinėje kalboje įprasta reikšme, to paties straipsnio 3 dalyje ji vartojama tik valstybės pagalbai apibūdinti. Iš tiesų iš SESV 107 straipsnio 1 dalies matyti, kad tik priemonės, kurios atitinka šioje 1 dalyje nustatytas sąlygas, todėl yra valstybės pagalba, yra nesuderinamos su vidaus rinka, išskyrus Sutartyje numatytas išimtis. Vadinasi, SESV 107 straipsnio 3 dalis, kurioje, nukrypstant nuo šios nuostatos, išvardytos priemonės, kurios gali būti laikomos suderinamomis su vidaus rinka, gali būti susijusi tik su valstybės pagalba.
Nors tiesa, kad SESV 107 straipsnyje nenustatytos procedūrinės taisyklės ir tiesiogiai nereglamentuoti Komisijos įgaliojimai, vis dėlto iš šios nuostatos matyti, kad priemonės pripažinimas valstybės pagalba, kaip tai suprantama pagal nurodytos nuostatos 1 dalį, yra preliminari sąlyga norint taikyti jos 3 dalyje įtvirtintą nukrypti leidžiančią nuostatą. Taigi Europos Sąjungai suteikta kompetencija spręsti dėl valstybės pagalbą sudarančių priemonių suderinamumo su vidaus rinka, bet ne dėl priemonių, kurios nelaikomos valstybės pagalba, suderinamumo. Pagal SESV 108 straipsnį šia kompetencija gali naudotis Komisija, kontroliuojama Teisingumo Teismo. Sąjungos institucijos gali veikti tik neperžengdamos joms suteiktos kompetencijos ribų.
Atsižvelgdamas į tai, kas išdėstyta, Teisingumo Teismas nusprendė, kad Bendrasis Teismas pagrįstai panaikino ginčijamą sprendimą.
(
1
)	2022 m. lapkričio 16 d. Sprendimas Nyderlandai / Komisija (T‑469/20, EU:T:2022:713).
(
2
)	2015 m. rugsėjo 9 d. Europos Parlamento ir Tarybos direktyva (ES) 2015/1535, kuria nustatoma informacijos apie techninius reglamentus ir informacinės visuomenės paslaugų taisykles teikimo tvarka (OL L 241, 2015, p. 1).
(
3
)	2020 m. gegužės 12 d. Komisijos sprendimas C(2020) 2998 final dėl valstybės pagalbos SA.54537 (2020/NN) – Nyderlandai, draudimas naudoti anglį elektros energijos gamybai Nyderlanduose (toliau – ginčijamas sprendimas).
(
4
)	Pagal SESV 107 straipsnio 3 dalies c punktą „[v]idaus rinkai neprieštaraujančia gali būti laikoma: <...> c) pagalba, skirta tam tikros ekonominės veiklos rūšių arba tam tikrų ekonomikos sričių plėtrai skatinti, jei ji netrikdo prekybos sąlygų taip, kad prieštarautų bendram interesui“.